***** ΚΑΝΟΝΙΣΜΟΣ (ΕΟΚ) αριθ. 431/84 ΤΗΣ ΕΠΙΤΡΟΠΗΣ της 21ης Φεβρουαρίου 1984 που αναστέλλει την εφαρμογή του κανονισμού (ΕΟΚ) αριθ. 1932/81 περί χορηγήσεως ενισχύσεως στο βούτυρο και στο συμπυκνωμένο βούτυρο που προορίζονται για παρασκευή προϊόντων ζαχαροπλαστικής, παγωτών και άλλων προϊόντων διατροφής Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1600/83 (2), και ιδίως το άρθρο 12 παράγραφος 3, Εκτιμώντας: ότι ο κανονισμός (ΕΟΚ) αριθ. 1932/81 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 380/84 (4), προβλέπει τη χορήγηση ενίσχυσης για το βούτυρο και το συμπυκνωμένο βούτυρο που βρίσκονται στην αγορά, για να επιτραπεί η αγορά αυτών των προϊόντων σε μειωμένη τιμή από τους παρασκευαστές προϊόντων ζαχαροπλαστικής, παγωτών και άλλων προϊόντων διατροφής· ότι η κατάσταση της αγοράς βουτύρου χαρακτηρίζεται, προς το παρόν, από την ύπαρξη αποθεμάτων ιδιαίτερα σημαντικών και ότι, υπό αυτές τις προϋποθέσεις, πρέπει να ανασταλεί προσωρινά το προαναφερόμενο μέτρο, το οποίο προορίζεται για να επιτρέψει τη διάθεση του βουτύρου που προέρχεται από την αγορά, ώστε να δοθεί προτεραιότητα στα μέτρα που αποβλέπουν στη διάθεση του βουτύρου που προέρχεται από τα αποθέματα· ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη εντός της προσθεσμίας που έθεσε ο πρόεδρός της, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Αναστέλλεται η εφαρμογή του κανονισμού (ΕΟΚ) αριθ. 1932/81, με εξαίρεση τις διατάξεις που αφορούν τα δικαιώματα και τις υποχρεώσεις των υπερθεματιστών των ειδικών δημοπρασιών που γίνονται πριν αρχίσει να ισχύει ο παρών κανονισμός. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Φεβρουαρίου 1984.

[Source: multi_eurlex | Tokens: 1985]